Jelölési és pályázati felhívás

**Év Vállalkozója díj,**

**Megyei (Regionális) Év Vállalkozója díj,**

**Kiemelkedő Társadalmi Szerepvállalásértdíj**

elnyerésére

***Beküldési határidő: 2019. augusztus 15!***

Alapszabályunk és az Elnökség határozata szerint 2019. december 6-án (pénteken) - a Magyar Vállalkozók Napján immár huszonegyedik alkalommal kerül sor az **Év Vállalkozója Díjak** átadására, amely a tavalyi évhez hasonlóan ismét a Művészetek Palotájában (Müpa) kerül megrendezésre.

Hagyományainknak megfelelően, az országos Év Vállalkozója Díjak mellett – az előző évek sikerére, valamint Szövetségünk elfogadott éves célkitűzéseire tekintettel – idén is meghirdetésre kerülnek a VOSZ területi szervezetei elnökségeinek szervezésében a **Megyei (Regionális) Év Vállalkozója díjak** pályázatai.

Az Év Vállalkozója és Megyei (Regionális) Év VállalkozójaDíjat kizárólag olyan gazdasági szakember - vállalkozó, cégtulajdonos, vállalkozásvezető, üzletember - kaphatja meg, akinek a gazdasági és közéleti szerepvállalása, társadalmi felelősségvállalása, valamint vállalkozói és üzletemberi tevékenységének sikere és hasznossága példaképül állítható a gazdaság többi szereplője és a társadalom minden tagja számára.

A területi szervezetek **Kiemelkedő Társadalmi Szerepvállalásért díjat** is javasolhatnak az arra érdemeseknek.

**I.**

**Év Vállalkozója díj**

Az országos előterjesztések keretei és szabályai:

A VOSZ területi szervezetei, szakmai szekciói, valamint társszervezetei részéről ebben az évben is

* megyénként maximum 2 fő, (Budapesti és Pest megyei Regionális Szervezet: 4 fő),
* szekciónként maximum 1 fő,
* a VOSZ-hoz csatlakozott Szövetségek (szervezetek) részéről 1-1 fő
* a Magyar Kereskedelmi és Iparkamara részéről 2 fő
* más gazdasági, hivatásrendi, szakmai kamara részéről 1-1 fő

mint vállalkozás vezetője, tulajdonosa, esetleg management tagja terjeszthető fel a kitüntető díjra.

A díjra jelölt személyeknek Szövetségünk Alapszabálya 10.2. pontjában leírt előírásoknak meg kell felelnie! Fontos kitüntetési feltétel, hogy az előterjesztett természetes személy és az általa képviselt vállalkozás (szervezet) a VOSZ céljait elfogadja és támogassa és lehetőleg a **VOSZ tagja** legyen! Pályázat benyújtására maga az érintett vállalkozó (munkáltató; vállalkozás vezetője, tulajdonosa) is jogosult. A pályázati felhívás megjelenik a szövetség honlapján, a VOSZ Hírekben, valamint a VOSZ Hírlevélben is.

A díj odaítéléséről az országos Elnökség dönt.

**II.**

**Megyei (Regionális) Év Vállalkozója díj,**

**Kiemelkedő Társadalmi Szerepvállalásért díj**

Kiemelkedő vállalkozói, üzleti teljesítményt nyújtó tagjaink (támogatóink) minél nagyobb körű elismerése érdekében, az ismert 4 alapkategóriában (ipar, kereskedelem, mezőgazdaság, szolgáltatás) és tetszőlegesen választható „alkategóriákban” (szakmai területek, tevékenységi körök szerint) hirdetjük meg a **Megyei (Regionális) Év Vállalkozója díjak** pályázatait. Az oklevelek tartalma a területi szervezetek döntése szerint alakul, pl.:„Megyei (Regionális) Év Vállalkozója”; „… Megye Év Vállalkozója”; „Év Iparvállalata … megyében”; „Év Kereskedője … megyében”; „Év Borásza … megyében”. Lehetőség van – a helyi adottságok szerint – további kategóriák bevezetésére is.

A **Kiemelkedő Társadalmi Szerepvállalásért díjjal** a VOSZ területi szervezete a helyi közélet (társadalmi környezet) kiemelkedő (nem gazdasági) teljesítményeit ismerheti el, így díjazásban részesülhetnek pl. az egyházak, karitatív, jogvédő szervezetek, hivatalok, hatóságok, önkormányzatok, állami/önkormányzati szervek, közüzemek képviselői, továbbá a rendvédelem, közbiztonság területén dolgozók is. A díj a Megyei (Regionális) Év Vállalkozója díjakkal együtt kerül elbírálásra és átadásra.

A VOSZ területi szervezet által előterjesztett **díjazottak száma legalább 2 fő, legfeljebb 10 fő** lehet**.** A díjak egyediségének és értékének biztosítása érdekében javasoljuk, hogy kategóriánként 1 díj kerüljön átadásra. A díjak átadására az adott megyében – a Megyei Prima gálaesten - kerül sor, a területi VOSZ szervezetek szervezésében. A Megyei (Regionális) Év Vállalkozója Díjakra vonatkozó feltételek hasonlóak az országos Év Vállalkozója Díj feltételeihez (alapszabály 10.3. pont).

Az előírt feltételek megléte esetén az illetékes megyei (regionális) elnökség dönt a díjak odaítéléséről, amelyet - az Év Vállalkozója díjak előterjesztéseivel együtt - az országos Elnökség hagy jóvá.

**III.**

**További fontos szervezési feladatok, határidők**

Az előterjesztéseknek minden, a kiírásban szereplő díj esetében tartalmazniuk kell

* a díjazásra **előterjesztett természetes személy pontos nevét, elérhetőségét;** a díjat mindig természetes személyek kapják!
* annak a **szervezetnek, vállalkozásnak a pontos megnevezését** és legalább egy azonosító adatát (hivatalosan nyilvántartott székhely, vagy adószám), amelynek az előterjesztett személy a tulajdonosa, ill. amelyben az elismerésre méltó tevékenységét végzi
* indoklást: rövid **szakmai méltatás**t, példaértékű eredmény(ek) ismertetését

Az előterjesztések leadási határideje (a rövid, írásos indoklással együtt) – az Elnökség határozata alapján – **legkésőbb 2019. augusztus 15.** napja. A jelöléseket e-mail útján kérjük eljuttatni a VOSZ titkársága részére (**center@vosz.hu**).

Budapest, 2019. május 20.

**Perlusz László s.k.**

**főtitkár**